***Hustruer III*** også kaldt ***Hustruer 3***, er en norsk dramafilmkomedie fra 1996 regissert og skrevet av Anja Breien. I tillegg er også Anne Marie Ottersen, Katja Medbøe og Frøydis Armand kreditert som manusforfattere. Hovedrollene er besatt av samme skuespillere som de to forgående filmene; Anne Marie Ottersen, Katja Medbøe og Frøydis Armand. Filmen er tredje og siste filmen i Hustruer-trilogien. De forgående filmene er *Hustruer* og *Hustruer – ti år etter*. Filmen ble promotert med teksten: *"En film fri for ansiktsløftinger og silikon"*.

Handling
--------

Det er dagen før 17. mai, og det er Kajas bursdag. Mie og Heidrun lar ikke venninnens 50-års dag passere i svart-hvitt. Her er det duket for ny fest! En fest for tiden, for benskjørhet og sprø menn, og en fest for de tre damene som møtes igjen – det er tross alt ti år siden sist! I denne filmen har Mie, Heidrun og Kaja stevnemøte med tiden, de løfter dagene ut av avtaleboken og gjør et døgn om til ti år, fulle av dramatikk, latter og kjærlighet til hverandre. Med en hærskare av rynkete dager ventende i horisonten, kler de seg i uforpliktende farger og maler himmelen og hverandre i rødt, gult og oransje.

Rolleliste
----------

* Anne Marie Ottersen ... Mie
* Frøydis Armand ... Heidrun
* Katja Medbøe ... Kaja
* Mathias Armand Jordal ... Kajas sønn
* Jan Grønli ... Endre
* Grethe Kausland ... Hjemløs dame
* Jørgen Langhelle ... Hugo
* Lasse Lindtner ... Fredrik
* Claudio Salvo ... Victor
* Hedda Sandvig ... Kajas datter
* Nøste Schwab ... Kaja's mother
* Rune Temte ... Politi

Produksjon
----------

Allerede før premieren av *Hustruer – ti år etter* i 1985 var det tanker og ideer om en ny oppfølger med visning i 1995 - nøyaktig 10 år senere. I forbindelse med en sidekommentar fra Anja Breien, melder *Oppland Arbeiderblad* at *"Hustruer 3"* er under innspilling i 1994. Samme år går direktør Esben Høilund Carlsen av i Norsk Film AS, og melder at en rekke filmer i produksjon vil bli berørt, men at *"Hustruer 3"* vil bli produsert som normalt. 

Avisen *Fremtiden* melder i 1995 at skuespillere Claudio Salvo, Jan Grønli, Lasse Lindtner og Jørgen Langhelle er med på rollelisten. Innspilling av filmen har pågått i Oslo siden 6. mai, og påfølgende mandagen er siste innspillingsdag (da har innspillingen pågått 40 dager). Det var tidlig et ønske om å ha premiere på selve kvinnedagen, men ble etter hvert endret til 7. mars i stedet. *"'Hustruer' ligger alltid litt foran!"* sier produsent Bente Erichsen. Under filmingen beskriver Bente Erichsen følgende: *"...filmen er mer humørfylt enn 'Hustruer 2'. Kaja, Mie og Heidrun er mer vitale og har fått større toleranse i forhold til sin egen livssituasjon"*.

### Produksjonsmedarbeidere

* Foto: Halvor Næss
* Fotograf (stillbilder): Bård Brinchmann Løvvig
* Klipp: Trygve Hagen
* Scenografi: Anne Siri Bryhni
* Rekvisitter: Viggo Jønsberg
* Kostymer: Tone Skjelfjord og Eirin Olsen
* Sminke: Siw Järbyn
* Lyd: Kari Nytrø
* Produsent: Bente Erichsen
* Produksjonsledelse/-stab: Bente Meldgaard (Produksjonsleder) og Bibbi Moslet (Dramaturg)
* Finansiering/sponsing: Norsk filminstitutt (v/ konsulent Gunnar Svensrud)

Mottakelse
----------

Filmen fikk lunken mottakelse da den kom ut på kino. VG gav den terningkast 3, og skrev: *"Her er et rikt antall greie og artige episoder på rekke og rad. Men det samlende grepet mangler. Det er vanskelig å få øye på hva filmen egentlig vil fortelle om damene og livsfasen deres. Eller om samtiden. Som selvstendig film er «Hustruer III» nærmest fragmentarisk. Uten ener’n og toer’n ville det knapt være noen grunn til å lage den"**.*

Lokalavisen *Tromsø* gir terningkast 3, og er kritisk til verket: *"Det er blitt en film som ikke kommer til å skrive seg inn i filmhistoriens neste 100 år"*, videre skriver de *"På denne anmelder virker det som om Breien, Armand, Medbøe og Ottersen har lidd av idetørke, og dessverre ikke har gjort det enhver brainstorming krever: 'Kill your darlings'".*

Mere positive var Dagbladet og skriver: *"[de] byr fortsatt generøst på skarpsyn og humor i sine rolleskikkelser. Fotograf Halvor Næss fanger treffsikkert oslo'ske eks- og interiører."*

Tilgjengelighet
---------------

Filmen er tidligere blitt gitt ut på både VHS og DVD:

* *"Hustruer III"*, VHS, Warner Home Video
* *"Hustruer III", DVD*
* *"Hustruer: trilogi"*, DVD (2009), Nordisk film (Under serien Norske filmklassikere)

Filmen er også tilgjengelig på strømmeplattformene:

* Filmarkivet
* Filmrommet
* Nasjonal Digital Læringsarena
* SF Anytime
* TV2 Play

Oppfølger
---------

I 2015 ønsket Anja Breien å lage en fjerde oppfølger, en avslutning på serien, men filmen fikk ikke nok støtte og ble skrinlagt i 2019. Året før hadde Tordenfilm fått tildelt 4,5 millioner til utvikling av filmprosjektet, men fikk ikke senere fullfinansiert filmen. Filmen skulle lages i samme ånd som de første, *"med letthet og selvinnsikt, i en lekent og moderne filmspråk"*, hvor vi følger karakterene 40 år senere.

Referanser
----------

1. 1 2  Vik, Kjetil (7. mars 1996). «Hustruer på stedet hvil». *Tromsø* – via nb.no.
2. 1 2  «Hustruer III - En film fri for ansiktsløftninger og silikon (VHS)». *O'Briens Retro & Vintage* **(norsk)**. Arkivert fra originalen Bruk av `|arkiv_url=` krever at `|arkivdato=` også er angitt (hjelp). Besøkt 11. mars 2024.
3. ↑  «Hustruer III». *www.nb.no*. Besøkt 10. mars 2024. «Filmomtale»
4. ↑  «Spennende vinterprogram». *Samhold-Velgeren*. 26. november 1985 – via nb.no.
5. ↑  Helleren, Jan Erik (21. juli 1994). «- EU-kua ingen trafikkfare». *Oppland Arbeiderblad*.
6. ↑  Byrkje, Kristin (30. juni 1995). «50 års-kick for hustruene». *Fremtiden* – via nb.no.
7. ↑  Byrkje, Kristin (4. juli 1995). «Kamera går!». *Telemark Arbeiderblad* – via nb.no.
8. ↑  Lismoen, Kjetil (9. mars 2006). «Ukens film: Anja Breiens trilogi». *Rushprint*. Besøkt 10. mars 2024.
9. ↑  ELLINGSEN, THOR (1. mars 1996). «Hustruene på middagshøyden». *dagbladet.no* **(norsk)**. Besøkt 10. mars 2024.
10. ↑  «Hustruer III - detaljert visning - Biblioteksøk». *bibsok.no*. Besøkt 11. mars 2024.
11. ↑  «Hustruer III - detaljert visning - Biblioteksøk». *bibsok.no*. Besøkt 11. mars 2024.
12. ↑  «Hustruer : trilogi - detaljert visning - Depotbiblioteket». *depotbiblioteket.no*. Besøkt 11. mars 2024.
13. ↑  Grønneberg, Anders (22. mai 2019). «- Hvis noen der ute ønsker å gi denne filmen en mulighet, så ta kontakt». *dagbladet.no* **(norsk)**. Arkivert fra originalen Bruk av `|arkiv_url=` krever at `|arkivdato=` også er angitt (hjelp). Besøkt 10. mars 2024.
14. ↑  Ludvigsen, Maria (22. mai 2019). «Anne Marie Ottersen om den sjokkerende beskjeden: «Forferdelig trist»». *Newsner*. Arkivert fra originalen Bruk av `|arkiv_url=` krever at `|arkivdato=` også er angitt (hjelp) – via no.newsner.com.
15. ↑  «Hustruer - 40 år etter». *NFI* **(norsk)**. Besøkt 11. mars 2024.

Eksterne lenker
---------------

* (en) *Hustruer III* på Internet Movie Database Rediger på Wikidata

* (no) *Hustruer III* i Nasjonalbibliotekets filmografi Rediger på Wikidata

* (no) *Hustruer III* hos Filmfront Rediger på Wikidata

* (sv) *Hustruer III* i Svensk Filmdatabas Rediger på Wikidata

* (en) *Hustruer III* på AllMovie Rediger på Wikidata

* (en) *Hustruer III* på Turner Classic Movies Rediger på Wikidata